钦定古今图书集成/明伦汇编/交谊典/第066卷 > 《答杨简卿》朱熹
## 钦定古今图书集成/明伦汇编/交谊典/第066卷 > 《答杨简卿》朱熹

久不闻问，辱书，审闻新正以来侍奉吉庆，为慰。又知
已遂书考，又得史君荐剡，尢以为喜。但所谕赵帅书，
在吾友妙年，何遽汲汲如此？向使前举未登科不成，
如今亦要举状关陞也。平生不敢为此，故亦不欲以
此施之于人。不喜人宛转为人求知，故亦不欲作此
等书。反复思之，无以应命，但有一言为赠，冀贤者抗
志高明，有以自拔于流俗，乃所望耳。井伯虽实相爱，
然似未知所以相爱也。